เดินหน้านโยบายหยุดยาเสพติดไว้ที่ชายแดน สร้างสังคมปลอดภัย
พันเอกหญิง ศิริจันทร์ งาทอง รองโฆษกกองทัพบก เปิดเผยว่า กองทัพบกยังคงมุ่งมั่นในภารกิจปกป้องอธิปไตย ดูแลประชาชนและป้องกันการกระทำผิดกฎหมายทุกประเภทตลอดแนวชายแดน โดยเฉพาะนโยบายหยุดยาเสพติดไว้ที่ชายแดน เพื่อให้ประชาชนปลอดภัย ล่าสุดในเดือนมิถุนายน 2565 กองกำลังป้องกันชายแดนกองทัพบกทั้ง 7 กองกำลัง ได้ปฎิบัติภารกิจร่วมกับหน่วยงานด้านความมั่นคง สามารถจับกุมยาบ้าได้กว่า 21 ล้านเม็ด, ยาอี 60,000 เม็ด, คีตามีน 76 กิโลกรัม สามารถจับกุมผู้ลักลอบเข้าเมืองโดยผิดกฎหมายได้ถึง 3,398 คน และมีการติดตามความคืบหน้าทางคดีและขยายผลอย่างต่อเนื่อง โดยข้อมูลการจับกุมยาเสพติดเป็นรายเดือน จะนำไปสู่การวิเคราะห์ ประเมินตัวเลข วิธีการ เส้นทางลำเลียง ความปลอดภัยของเจ้าหน้าที่และแนวทางการสกัดกั้นที่สอดคล้องกับสถานการณ์ต่อไปพลเอก ณรงค์พันธ์ จิตต์แก้วแท้ ผู้บัญชาการทหารบก ได้ให้ความสำคัญกับการปฏิบัติงานของกำลังพลทุกนายในพื้นที่ชายแดน ซึ่งมีความเสี่ยงในหลายเหตุปัจจัย อาทิ สภาพภูมิประเทศ การปะทะกับกลุ่มขบวนการลักลอบขนยาเสพติด ปัจจุบันได้เสริมเทคโนโลยีและเครื่องมือเพื่อให้การปฏิบัติงานมีความรวดเร็ว ทันต่อเหตุการณ์และเกิดประสิทธิภาพดีขึ้น นอกจากนี้ ที่ผ่านมา ประชาชนในพื้นที่มีส่วนสำคัญในการแจ้งเตือนให้เบาะแสการลักลอบขนย้ายยาเสพติดหลายกรณี สามารถตรวจยึดยาเสพติดได้เป็นจำนวนมาก สกัดกั้นการกระทำผิดกฎหมาย ที่เป็นอันตรายต่อสังคมในหลายมิติ ทุกส่วนต้องร่วมมือกัน เพื่อให้ประเทศพ้นจากภัยของยาเสพติดอย่างยั่งยืน